《虞美人 夜雨催花，春寒特甚，揽衣倚枕，偶成此词。》
清代·萧恒贞

五更风雨惊残梦。尚怯馀寒重。一层红晕一重纱。料是窗前开了、绛桃花。

轻阴天气还慵起。遮莫红蕤倚。春来生怕上帘钩。怕是钩帘钩起、一春愁。

作者简介：萧恒贞，字月楼，高安人，芗泉方伯妹，山西泽州知府丹徒周天麟室，天麟亦工词，闺中唱和，人以赵管比之。